Covid-19-statistieke: SA steek 1 miljoen-kerf verby(Argieffoto: Unsplash) Suid-Afrika het Sondag die eenmiljoenkerf van bevestigde Covid-19-gevalle verbygesteek. Die land het nou reeds ŉ bevestigde 1 004 413 gevalle van die nuwe koronavirus, het dr. Zweli Mkhize, minister van gesondheid, Sondagaand gesê. Altesaam 9 502 nuwe gevalle is aangemeld. Tot dusver het 844 874 mense reeds van die virussiekte herstel – ŉ koers van 84,1%. Mkhize het ook 214 nuwe Covid-19-verwante sterftes bevestig. Hiervan was 123 in die Oos-Kaap, 17 in Gauteng, 13 in KwaZulu-Natal, vyf in die Noord-Kaap en 56 in die Wes-Kaap. Dit bring die land se sterftesyfer op 26 735 te staan. Volgens Mkhize is meer as 6,4 miljoen Covid-19-toetse reeds gedoen en 29 494 toetse is sedert die vorige verslag gedoen. Altesaam 54% van toetse is in die staatsektor gedoen. Pres. Cyril Ramaphosa het Sondagmiddag met belanghebbendes en rolspelers in die stryd teen die Covid-19-pandemie vergader en alle aanduidings is dat die huidige stand van sake tot hernieude strenger inperking vir die land gaan lei. ŉ Aankondiging oor enige verskerping van maatreëls moet egter nog gedoen word.